C 125/354
LV
Eiropas Savienības Oficiālais Vēstnesis
5.4.2023.
Trešdiena, 2022. gada 14. septembris
Komisijai ir tiesības, pieņemot deleģētos aktus saskaņā ar šīs direktīvas 31. pantu, pārskatīt saskaņotās efektivitātes atsauces vērtības, kas noteiktas Komisijas Deleģētajā regulā (ES) 2015/2402 (68).
11.
Dalībvalstis nodrošina, ka jebkāds pieejamais koģenerācijas atbalsts tiek piešķirts tikai tad, ja elektroenerģija tiek ražota augstas efektivitātes koģenerācijas režīmā un atlikumsiltums tiek lietderīgi izmantots, lai panāktu primārās enerģijas ietaupījumu.
Publiskajam atbalstam koģenerācijai un centralizētas siltumapgādes ražošanai un tīkliem attiecīgā gadījumā piemēro noteikumus par valsts atbalstu.
25. pants Enerģijas pārveide, pārvade un sadale
1.
Valsts energoregulatori, veicot Direktīvā (ES) 2019/944 un Direktīvā 2009/73/EK paredzētos regulatīvos uzdevumus attiecībā uz lēmumiem par gāzes un elektroenerģijas infrastruktūras darbību, arī lēmumiem par tīkla tarifiem, piemēro principu “energoefektivitāte pirmajā vietā” saskaņā ar šīs direktīvas 3. pantu, neskarot nediskriminēšanas un izmaksu lietderības principu.
Papildus principam “energoefektivitāte pirmajā vietā” valsts energoregulatori ņem vērā izmaksu efektivitāti, sistēmas efektivitāti un piegādes drošību un pielāgo dzīves cikla pieeju, ar ko tiek aizsargāti Savienības klimata mērķi un ilgtspēja.
2.
Dalībvalstis nodrošina, ka gāzes un elektroenerģijas pārvades un sadales sistēmu operatori tīkla plānošanā, tīkla attīstīšanā un investīciju lēmumos piemēro principu “energoefektivitāte pirmajā vietā” saskaņā ar šīs direktīvas 3. pantu un saskaņā ar Savienības klimata un ilgtspējas mērķiem.
Tīkla plānošanas un ekspluatācijas novērtēšanā centrālais elements ir pieprasījuma puses elastība.
Dalībvalstis, ņemdamas vērā piegādes drošību un tirgu integrāciju, nodrošina, ka nolūkā veicināt klimata pārmaiņu mazināšanu, pārvades sistēmu operatori un sadales sistēmu operatori investē nākotnes prasībām atbilstošos aktīvos.
Valstu regulatīvās iestādes var nodrošināt metodiku un norādījumus par to, kā, apstiprinot, verificējot vai uzraugot pārvades sistēmu operatoru vai sadales sistēmu operatoru iesniegtos projektus, izmaksu un ieguvumu analīzē — ciešā sadarbībā ar pārvades sistēmu operatoriem un sadales sistēmu operatoriem, kuri var dalīties ar svarīgām tehniskām zināšanām,— novērtēt alternatīvas, ņemot vērā plašākus ieguvumus, un verificēt to, kā pārvades sistēmu operatori vai sadales sistēmu operatori ir īstenojuši principu “energoefektivitāte pirmajā vietā”.
3.
Dalībvalstis nodrošina, ka pārvades un sadales sistēmu operatori uzrauga un kvantificē kopējo tīkla zudumu apjomu saistībā ar to ekspluatēto tīklu un veic izmakslietderīgus pasākumus, ar ko palielina tīkla efektivitāti un pievēršas infrastruktūras attīstīšanas vajadzībām un zudumiem, kurus izraisa palielināta elektrifikācija gan pieprasījuma, gan ražošanas pusē.
Pārvades un sadales sistēmu operatori par minētajiem pasākumiem ▌ziņo valsts enerģētikas regulatīvajai iestādei.
▌Dalībvalstis nodrošina, ka pārvades un sadales tīklu operatori energoefektivitātes uzlabošanas pasākumus novērtē attiecībā uz esošajām gāzes vai elektroenerģijas pārvades vai sadales sistēmām un energoefektivitāti uzlabo infrastruktūras konstrukcijā un ekspluatācijā, jo īpaši saistībā ar viedtīklu izvēršanu.
Dalībvalstis mudina pārvades un sadales sistēmu operatorus izstrādāt inovatīvus risinājumus, kuri uzlabotu esošo un turpmāko sistēmu efektivitāti un ilgtspēju, arī energoefektivitāti, un tam izmanto stimulos balstītus noteikumus.
4.
Valstu enerģētikas regulatīvās iestādes gada ziņojumā, ko sagatavo saskaņā ar Direktīvas (ES) 2019/944 59. panta 1. punkta i) apakšpunktu un saskaņā ar Direktīvas 2009/73/EK 41. pantu, iekļauj īpašu sadaļu par progresu, kas panākts energoefektivitātes uzlabošanā attiecībā uz gāzes un elektroenerģijas infrastruktūras ekspluatāciju.
Šajos ziņojumos valstu enerģētikas regulatīvās iestādes sniedz novērtējumu par gāzes un elektroenerģijas infrastruktūras ekspluatācijas kopējo efektivitāti un par pārvades un sadales sistēmu operatoru veiktajiem pasākumiem un attiecīgā gadījumā sniedz ieteikumus par energoefektivitātes uzlabošanu, tostarp par izmaksefektīvām alternatīvām, ar kurām samazina maksimālo slodzi un kopējo elektroenerģijas patēriņu.
5.
Attiecībā uz elektroenerģiju dalībvalstis nodrošina, ka tīklu noteikumi un tīklu tarifi atbilst XII pielikumā noteiktajiem kritērijiem, ņemot vērā vadlīnijas un kodeksus, kas izstrādāti saskaņā ar Regulu (ES) 2019/943.
(68)
Komisijas Deleģētā regula (ES) 2015/2402 (2015. gada 12. oktobris), ar ko pārskata saskaņotās efektivitātes atsauces vērtības elektroenerģijas un siltuma atsevišķai ražošanai, piemērojot Eiropas Parlamenta un Padomes Direktīvu 2012/27/ES, un ar ko atceļ Komisijas Īstenošanas lēmumu 2011/877/ES (OV L 333, 19.12.2015., 54. lpp.).